Saak teen Zuma uitgestelVoormalige pres. Jacob Zuma en Christine Guerrier, ŉ verteenwoordiger van die Franse wapenvervaardiger Thales, in die beskuldigdebank van die hooggeregshof in Durban (6 April 2018). Skermskoot: SABC regstreekse uitsending Oudpres. Jacob Zuma het Vrydag saam met Christine Guerrier, ŉ verteenwoordiger van die Franse wapenvervaardiger Thales, in die beskuldigdebank van die Durbanse hooggeregshof verskyn. Zuma het op 16 aanklagte verskyn wat verband hou met die omstrede wapentransaksie van die laat 1990’s met Thales. Zuma word vervolg vir een aanklag van afpersing, twee aanklagte van korrupsie, een van geldwassery en 12 aanklagte van bedrog. Talle kameras het geflits toe Zuma en Guerrier die hof binnegekom het en die verrigtinge is regstreeks deur die SAUK uitgesaai. Die saak is deur regter Themba Sishi aangehoor. Adv. Billy Downer vir die staat was eerste aan die woord en het die hof se aandag daarop gevestig dat die saak nie ŉ nuwe saak is nie, maar ŉ voortsetting van ŉ hofsaak wat in 2009 op die hofrol was. Die saak is aanvanklik teruggetrek, maar weer op die hofrol geplaas nadat Shaun Abrahams, die nasionale direkteur van openbare vervolging, vroeër vanjaar besluit het om die aanklagte teen Zuma weer in te stel. Voormalige pres. Jacob Zuma in die beskuldigdebank van die hooggeregshof in Durban (6 April 2018). Foto: ANA Downer het aan die hof gesê die staat is wel gereed om met die saak voort te gaan, maar daar is eers ŉ paar kwessies wat afgehandel moet word. Hy het namens die staat onderneem om elektroniese afskrifte van die dossier so gou moontlik aan die verdediging beskikbaar te stel. Hy het daarna die hof gevra om die saak uit te stel omdat Zuma se regspan van voorneme is om ŉ hersieningsaansoek in te dien om die besluit om hom te vervolg te betwis. Downer het ook gesê na gelang van die uitkoms van die hersieningsaansoek, kan daar dalk verdere hofaansoeke ingedien word. Downer het aan die hof gesê die verdediging het die staat ingelig dat Zuma se regspan van plan is om die hersieningsaansoek teen die einde van Mei af te handel. Die onderskeie regspanne het dus ooreengekom dat hulle die hof wil versoek om die saak tot Junie uit te stel sodat hierdie kwessies afgehandel kan word. Downer het ook aan die hof bevestig dat Guerrier in Frankryk woon, maar ingestem het om die hofverrigtinge in Suid-Afrika by te woon. Hy het aan die hof gesê die staat het geen beswaar daarteen dat Guerrier tydens die hofsaak heen en weer tussen Frankryk en Suid-Afrika reis nie. Sishi het daarna ingestem om die saak uit te stel aangesien die regspanne saamstem oor die verloop van die verrigtinge. Die saak is tot 8 Junie uitgestel en Zuma en Guerrier is op waarskuwing vrygelaat.